རྣམ་སྲས་མཆོད་སྤྲིན་འདོད་དགུའི་ཆར་འབེབས་བཞུགས། བཻ། ལྕང་ལོ་ཅན་གྱི་གནས་མཆོག་ནས། །རྒྱལ་པོ་ཆེན་པོ་རྣམ་ཐོས་སྲས། །ཡབ་ཡུམ་བློན་འཁོར་བཅས་པ་རྣམས། །དད་པས་འབོད་ཀྱིས་གནས་འདིར་གཤེགས། །རིན་ཆེན་དར་ཟབ་ཁྲི་ལ་བཞུགས། །བཛྲ་ས་མ་ཡ་ཛཿཏིཥྛ་ལྷན།། ཞེས་པས་སྤྱན་དྲངས་བཞུགས་སུ་གསོལ། ཧོཿ གཟུགས་མཛེས་སྒྲ་སྙན་དྲི་ཞིམ་རོ་མངར་བ། །རེག་འཇམ་ལྷ་ཡི་གོས་ཏེ་འདོད་ཡོན་ལྔ། །བཀྲ་ཤིས་རྫས་རྟགས་སྤྱན་གཟིགས་གོ་ཆ་སོགས། །སྲིད་དགུའི་དངོས་རྣམས་ཀུན་བཟང་མཆོད་སྤྲིན་དུ། །བློ་ཡིས་སྤྲུལ་ཏེ་གུས་པས་འབུལ་གྱིས་བཞེས། །ཟས་ནོར་དབུལ་སེལ་འདོད་འབྱུང་དངོས་གྲུབ་སྩོལ། །དེ་ལྟར་མཆོད་ནས་བསྟོད་པ་ནི། ཏྲཾ། ཆོས་སྐུ་མཉམ་ཉིད་འཕོ་འགྱུར་བྲལ་བ་ལས། །བརྩེ་བས་རྗེས་ཆགས་གཟུགས་ཀྱི་སྐུར་སྣང་བ། །རིན་ཆེན་མང་སྤྲུལ་རྒྱལ་ཆེན་རྣམ་ཐོས་སྲས། །འཁོར་དང་བཅས་ལ་རྟག་ཏུ་བསྟོད་པར་བགྱི། །དེ་ནས་གཏོར་མ་ཨོཾ་སོགས། བདུད་རྩིར་བྱས་ལ། ཨོཾ་བཻ་ཤྲཱ་ཝ་ཎ་ས་པ་རི་ཝཱ་ར་སོགས་ཀྱིས་ཕུལ། ཕྲིན་གསོལ། བདག་ཅག་སྒྲུབ་པོར་འདི་ནས་བྱང་ཆུབ་བར། །དལ་རྟེན་འཚོ་དང་དཀོན་མཆོག་མཆོད་སླད་དུ། །བཟའ་བཏུང་དངོས་ནོར་མི་ཟད་གོང་དུ་འཕེལ། །འཕགས་ནོར་བདུན་གྱི་འབྱོར་པས་དབུལ་ཕོངས་སོགས། །རྒུད་ཚོགས་གཏན་བཅོམ་དགའ་བདེའི་དཔལ་ལ་སྤྱོད། །ཆོས་མཐུན་བསམ་དོན་གེགས་མེད་མྱུར་འགྲུབ་མཛོད། །རྟོགས་ལྡན་སྨིན་གྲོལ་ནས་བསྐུལ་ལྟར། །མིང་ཙམ་མདོ་ཁམས་བདུན་པར་གྲགས། །དོན་དུ་སྐལ་བཟང་བསྟན་འཛིན་གྱིས། །འཁྲུལ་རྟོག་ཡི་གེར་སྤེལ་བ་དགེ། །།